Төсөл

|  |  |  |
| --- | --- | --- |
|  |  | Улаанбаатар хот |

**ШИНЖЛЭХ УХААНЫ АКАДЕМИЙН ЭРХ ЗҮЙН БАЙДЛЫН ТУХАЙ ХУУЛЬ**

 **НЭГДҮГЭЭР БҮЛЭГ**

**Нийтлэг үндэслэл**

**1 дүгээр зүйл. Хуулийн зорилт**

            Энэ хуулийн зорилт нь Монгол Улсын Шинжлэх ухааны Академийн эрх зүйн байдлыг тодорхойлоход оршино.

**2 дугаар зүйл.  Монгол Улсын Шинжлэх Ухааны Академи**

1. Монгол Улсын Шинжлэх Ухааны Академи / цаашид “Академи” гэх/  нь шинжлэх ухааныг хөгжүүлэх, эрдэм шинжилгээ, судалгааны ажилд дэмжлэг үзүүлэх, шинжлэх ухааны мэдлэгийг дэлгэрүүлэх, боловсролын хөгжилд хувь нэмрээ оруулах, үндэсний соёл, хэл, түүх, угсаатны зүйн өв уламжлалыг судлах, хамгаалах зорилго бүхий шинжлэх ухааны төв байгууллага мөн.
2. Академи нь дараах хоёр салбартай байна:
* Шинжлэх ухаан, технологийн салбар
* Хүмүүнлэг, нийгмийн ухааны салбар.

 **ХОЁРДУГААР БҮЛЭГ
Академийн зохион байгуулалт, удирдлага**

**З дугаар зүйл.  Академийн гишүүд**

            1. Академи нь шинжлэх ухааны докторын зэрэгтэй, салбартаа тэргүүлэгч эрдэмтдээс шинжлэх ухааны салбарыг төлөөлүүлэн сонгосон гишүүдээс бүрдэнэ.

            2. Академи нь гадаад гишүүнтэй байж болно.

            З. Академи нь нийт 60 гишүүнтэй байх бөгөөд үүнээс 40 нь Шинжлэх ухаан, технологийн салбар, 20 нь Хүмүүнлэг, нийгмийн ухааны салбарыг тус тус төлөөлнө. Зөвхөн орон гарсан тохиолдолд шинээр гишүүн сонгоно.

            4. Академийн гишүүнд мөнгөн тэтгэлэг олгох бөгөөд түүний хэмжээг шинжлэх ухааны болон санхүүгийн асуудал хариуцсан төрийн захиргааны төв байгууллага тогтооно.

1. **дүгээр зүйл. Академийн харьяа байгууллага**
2. Академи  харьяандаа өөрийн чиг үүрэг, зорилгоо хэрэгжүүлэхэд  шаардлагатай эрдэм шинжилгээний хүрээлэн, төв, лаборатори, бусад нэгж ажиллуулж болно.
3. Үндэсний түүх, хэл, соёл, угсаатны зүйн эрдэм шинжилгээний музейг Академийн харьяанд ажиллуулна.

**5 дугаар зүйл.  Академийн удирдах дээд байгууллага**

            1. Академийн удирдах дээд байгууллага нь академийн бүх гишүүдийн  чуулган /цаашид “Их чуулган” гэх/  мөн.  Академи нь шинжлэх ухааны салбараар Бага чуулган /цаашид “Бага чуулган” гэх/-тай байж болно.

            2. Их чуулган жилд хоёроос доошгүй удаа хуралдана.  Академийн гишүүдийн гуравны хоёроос доошгүйн саналаар ээлжит бус Их чуулганыг хуралдуулж болно.

            З. Их чуулганаар дараахь асуудлыг хэлэлцэнэ:

                        1/ шинжлэх ухаан, технологийг хөгжүүлэх бодлого, эрдэм шинжилгээний төсөлт ажлын үр дүн, түүнийг үйлдвэрлэлд нэвтрүүлэх арга зам, тус улсад шинжлэх ухаан, технологийн тодорхой салбар чиглэлийг хөгжүүлэхэд Засгийн газарт дэмжлэг үзүүлэх;

                        2/ Монгол Улсын эдийн засаг, нийгмийн хөгжлийн байдалд үнэлэлт, дүгнэлт өгөх, зөвлөмж гаргаж Улсын Их Хурал, Ерөнхийлөгч, Засгийн газарт өргөн барих;

                        З/ академийн дүрэм, түүнд оруулах нэмэлт, өөрчлөлтийг хэлэлцэж Засгийн газраар батлуулах;

                        4/ академийн гишүүдийг сонгох;

                        5/ эрдэм шинжилгээний ажил идэвхтэй хийж байгаа академийн гишүүдээс нэр дэвшүүлж академийн ерөнхийлөгч, дэд ерөнхийлөгч, тэргүүлэгчид болон эрдэмтэн нарийн бичгийн даргыг 4 жилийн хугацаагаар сонгох;

            4. Академийн ерөнхийлөгчийг Монгол Улсын Ерөнхий сайд соёрхон батламжилна. Академийн ерөнхийлөгч нь Монгол Улсын Ерөнхий сайдын шинжлэх ухаан, технологийн бодлогын зөвлөх байна.

            5. Бага чуулганаар дараахь асуудлыг хэлэлцэнэ:

                        1/ тухайн салбарын хөгжлийн бодлого, салбарын чиглэлээр хийж байгаа судалгаа, шинжилгээний ажлын явц, үр дүнг шүүн хэлэлцэх;

                        2/ төрийн болон бусад байгууллагын захиалга, санхүүжилтээр хийгдсэн эрдэм шинжилгээний ажлын тайланг хэлэлцэн үнэлгээ, дүгнэлт гаргах;

                        3/ Академийн гишүүнд нэр дэвшүүлэх;

                        4/ эрдэмтдийг шагнал, урамшилд тодорхойлох.

**6 дугаар зүйл. Академийн тэргүүлэгчид**

            1. Их чуулганы чөлөөт цагт түүний өдөр тутмын үйл ажиллагааг  Академийн тэргүүлэгчид удирдана.

            2. Академийн Тэргүүлэгчид нь Академийн Ерөнхийлөгч, дэд ерөнхийлөгч, эрдэмтэн нарийн бичгийн дарга, тэргүүлэгч гишүүдээс бүрдэнэ.  Дэд ерөнхийлөгч, тэргүүлэгч гишүүний тоог Их чуулган тогтооно.

            З. Академийн Тэргүүлэгчид ажлын албатай байх бөгөөд түүний бүтэц, орон тооны хязгаарыг Засгийн газар тогтооно.

**7 дугаар зүйл. Академийн үүрэг, эрх**

            1. Академи нь дараахь чиг үүргийг хэрэгжүүлнэ:

                        1/ шинжлэх ухаан, технологийн талаарх төрийн зарим чиг үүргийг Засгийн газраас даалгасны дагуу хэрэгжүүлэх;

                        2/ улсын эдийн засаг, нийгмийн хөгжил, байгаль орчны асуудлаар хараат бус судалгаа хийх, цаашдын хөгжлийн чиглэл, арга замын талаар санал боловсруулах, Улсын Их Хурал, Засгийн газарт танилцуулах;

                        3/ шинжлэх ухаан, технологи, инновацийн бодлогын тэргүүлэх чиглэлийг тодорхойлохтой холбогдсон дүгнэлт, санал гаргах;

                        4/ шинжлэх ухаан, технологи, инновацийн хөтөлбөр, төсөлд үнэлгээ өгөх, хянан магадлагаа хийх;

                        5/ салбарын шинжлэх ухааны хөтөлбөр, чиглэл, түвшинд тогтоосон хугацаанд үнэлгээ, дүгнэлт өгөх;

 6/ Улсын Их Хурал, Засгийн газрын захиалгаар судалгааны ажил гүйцэтгэх, төсөл, хөтөлбөр хэрэгжүүлэх.

            2. Академи нь үйл ажиллагаа, санхүүгийн тайлангаа Аудитын дүгнэлтийн хамт Улсын Их Хурлын холбогдох байнгын хороо, Засгийн газарт жил тутам танилцуулна.

            З. Академи нь энэ зүйлийн 1 дэх хэсэгт заасан  үүргийг гүйцэтгэх талаар  Засгийн газартай гэрээ байгуулж ажиллана.

            4. Академи нь дараахь эрхийг хэрэгжүүлнэ:

                        1/ эзэмшилдээ байгаа өмч хөрөнгө, санхүүжилтийн эх үүсвэрийг  зохих хууль тогтоомжийн дагуу захиран зарцуулах;

                        2/ эрдэм шинжилгээний бүтээл, ном, сэтгүүл хэвлэж нийтлэх;

                        3/ гадаад орны шинжлэх ухааны байгууллагуудтай харилцаа тогтоох, хамтын ажиллагаа хөгжүүлэх;

                        4/ өөрийн нэрэмжит шагнал бий болгож, түүний санг байгуулах.

            5. Академи нь зохих журмын дагуу хийсэн тамга, тэмдэг, хэвлэмэл хуудас хэрэглэнэ.

**8 дугаар зүйл.  Академийн ерөнхийлөгчийн  бүрэн эрх**

            1. Академийн ерөнхийлөгч дараахь бүрэн эрхийг хэрэгжүүлнэ:

                        1/ Монгол улсын хөгжлийн бодлого, шинжлэх ухаан, технологийг хөгжүүлэх асуудлаар санал, зөвлөмж боловсруулж Улсын Их Хурал, Ерөнхийлөгч, Засгийн газарт  өргөн барих;

                        2/ шинжлэх ухааны болон шаардлагатай бусад асуудал хэлэлцэх Засгийн газрын хуралдаанд зөвлөх эрхтэй оролцох;

                        З/ Академийг  дотоод, гадаадад  төлөөлөх;

                        4/ Академийн тэргүүлэгчдийн газрын өдөр тутмын үйл ажиллагааг удирдах.

**9 дүгээр зүйл. Академийн гишүүдийн эрх үүрэг**

            1. Академийн гишүүд / академичид /  дор дурдсан эрх эдэлж үүрэг хүлээнэ:

                        1/ Академийн удирдах байгууллагад сонгох, сонгогдох;

                        2/ Улсын Их Хурлын Байнгын хороод, төрийн захиргааны төв байгууллагын удирдах зөвлөлийн хуралд шинжлэх ухаан, технологийн асуудлаар зөвлөх эрхтэй оролцох;

                        З/ Академийн Их, Бага чуулганд таслах эрхтэй оролцох;

                        4/ Эрдэм шинжилгээний ажлынхаа талаар Академийн тэргүүлэгчдээр уламжлан Бага чуулганд жил бүр тайлагнах;

                        5/ Академийн дүрэмд заасан бусад эрх, үүрэг.

 **ГУРАВДУГААР БҮЛЭГ
Академийн санхүүжилт**

**10 дугаар зүйл. Санхүүжилт**

            1. Академи, түүний харьяа байгууллагуудын үйл ажиллагааны зардлыг дараахь эх үүсвэрээс санхүүжүүлнэ:

                        1/ төсвийн хөрөнгө;

                        2/ төслийн хөрөнгө;

                        З/ өөрийн үйл ажиллагааны орлого;

                        4/ бусад орлого.

            2. Академи, түүний харьяа байгууллагуудын  үйл ажиллагааны санхүүжилтийн журмыг Засгийн газар тогтооно.